10. sz. napirendi pont



**ZALA VÁRMEGYE ÖNKORMÁNYZATA**



a Zala Vármegyei Közgyűlés 2024. április 25-i ülésére

**Tárgy:** Támogató nyilatkozat biztosítása a Pannon Egyetem „Tudományos és Innovációs Park cím” elnyerésére irányuló pályázatához.

**Az előterjesztést készítette:** dr. Mester László

**Megtárgyalta:** Térségfejlesztési Bizottság

**Előterjesztő:**

Dr. Pál Attila

a közgyűlés elnöke

www.zala.hu

**Tisztelt Közgyűlés!**

A Pannon Egyetem rektora az előterjesztés mellékletét képező levélben foglaltak alapján kezdeményezte a Zala Vármegyei Közgyűlésnél a „Tudományos és Innovációs Park cím” elnyerésére irányuló pályázat támogatását. A tudományos és innovációs, a technológiai, az ipari és a logisztikai parkokról szóló 161/2023.(IV.28) Kormány rendelet 7.§ (10) bekezdése szerint a pályázónak rendelkeznie kell a területfejlesztés térségi feladatait ellátó, területileg illetékes szervek – köztük a vármegyei önkormányzat – támogató nyilatkozatával.

Kérem a Tisztelt Közgyűlést a csatolt levélben foglaltak alapján a határozati javaslat elfogadásával támogatni szíveskedjen a Pannon Egyetem pályázatát.

**Határozati javaslat**

A Zala Vármegyei Közgyűlés a Pannon Egyetem „Tudományos és Innovációs Park cím” elnyerésére irányuló pályázatához támogató nyilatkozatát biztosítja.

Felkéri elnökét a közgyűlési határozat Pannon Egyetem rektora részére történő megküldésére.

Határidő: 2024. április 30.

Felelős: Dr. Pál Attila, a közgyűlés elnöke

|  |  |
| --- | --- |
| Dr. Pál Attila  elnök  Zala Vármegye Önkormányzata  8900 Zalaegerszeg, Kosztolányi út 10. | Tárgy: támogató nyilatkozat  Iktatószám: |

Tisztelt Elnök Úr!

Alulírott Dr. Gelencsér András, mint a Pannon Egyetem rektora az alábbi kéréssel fordulok a Zala Vármegyei Önkormányzathoz.

A Pannon Egyetem a tudományos és innovációs, a technológiai, az ipari és a logisztikai parkokról szóló 161/2023. (IV. 28.) Korm. rendelet (továbbiakban: Kormányrendelet) alapján, Körforgásos gazdaság Science Park címmel pályázatot kíván benyújtani Tudományos és Innovációs Park cím elnyerésére, a Nemzeti Innovációs Ügynökséghez.

A pályázat fókuszában egy olyan tudományvezérelt park kialakítása áll, mely a lehetséges termelő egységeken túl elsősorban az egyetemi bázisú innovációs ökoszisztémára és kutatás-fejlesztési és innovációs tevékenységekre épít, olyan infrastruktúrával ellátott területen, ahol elsősorban a kutató egyetemi környezetben kialakított ökoszisztémára épített tudás közvetlenül áramlik az ipari és a tudományos szereplők között.

A Pannon Egyetem célul tűzte ki, hogy a fenntarthatóság, a körforgásos gazdaság területén Magyarország meghatározó felsőoktatási intézménye kíván lenni. Az elmúlt években ezen cél mentén fejlesztette kutatás-fejlesztési kapacitásait és ezzel párhuzamosan iparvállalati kapcsolatait.

A tervezett tudományos és innovációs park megvalósulási helyszínei az Egyetem veszprémi és nagykanizsai kampuszai. A nagykanizsai kampusz fő profilja a víztechnológia és az energia menedzsment, míg a veszprémi kampuszon jelentős kutatási tevékenységek folynak hulladékgazdálkodás, megújuló energia és az ezeket kiszolgáló mérnöki, gazdaság- és humántudományi területeken.

Stratégiai célunk, hogy kutatás-fejlesztési, oktatási és harmadikmissziós tevékenységeinkkel felgyorsítsuk a körforgásos gazdaságra történő átállást hazánk és tágabb értelemben a világ gazdasági növekedése érdekében. A körforgásos gazdasághoz kapcsolódó fókuszterületeink mindegyike ipari és társadalmi problémák megoldására koncentrál, ez áll stratégiánk középpontjában is. A Pannon Egyetem különböző tanszékein és kutatócsoportjaiban elérhető kompetenciák azt igazolják, hogy a körkörös gazdaság alapjait jelentő mérnöki és természettudományos ismeretek rendelkezésre állnak az egyetemen, különös tekintettel a megújuló energia, a hulladékkezelés és a víztechnológiai irányokban. Kapcsolódva a körforgásos gazdaság modelljéhez célunk, hogy kutatásainkkal az erőforrások, termékek életciklusát minél jobban meghosszabbítsuk, ezáltal lehetővé tegyük a minél kisebb új anyag- és energiaráfordítást és ezzel járó fajlagos szénlábnyom-növekedést. További célunk az ezekhez kapcsolódó gazdasági és humántudományi kérdések megválaszolása életszínvonalunk növekedése céljából.:

A megcélzott fókuszterületek így a következők:

* hulladékgazdálkodás (szelekciós technológiák, mechanikai, kémiai és biológiai hasznosítás)
* hulladékból nyersanyag, anyagfejlesztések, anyagvizsgálati módszerek
* speciális természeti erőforrások (víztechnológiák, vízbiztonság)
* megújuló, zöld energiák (napenergia, szélenergia, atomenergia és ezek menedzsmentje)
* a fentieket támogató tevékenységek (ipar 5.0; gazdasági- és humántudományi aspektusok)
* szemléletformálás.

Pályázatunk fő célja a tudományos eredmények hatékonyabb gazdasági hasznosítása, az innováció felgyorsítása a térség gazdasági szereplőinek bevonásával. Célunk továbbá oktatási és kutatási portfóliónk bővítése melynek hatására reményeink szerint nem csak a hallgatók száma, hanem az oktató/kutató kollégák száma is emelkedni fog.

Tisztelettel kérem Elnök Urat, hogy a Kormányrendelet 7. § (10) pontja alapján a területfejlesztés térségi feladatait ellátó, területileg illetékes szervektől a támogató nyilatkozatot beszerezni és részünkre 30 napon belül továbbítani szíveskedjenek.

Köszönettel:

|  |
| --- |
| Dr. Gelencsér András  rektor |