1. sz. napirendi pont



**ZALA VÁRMEGYE ÖNKORMÁNYZATA**

ELŐTERJESZTÉS

a Zala Vármegyei Közgyűlés 2024. április 25-i ülésére

**Tárgy:** Beszámoló Zala vármegye közbiztonságának helyzetéről, a közbiztonság érdekében tett intézkedésekről, feladatokról.

**Az előterjesztést készítette:** dr. Vereckei Csaba Iván vármegyei rendőrfőkapitány

**Megtárgyalta:** Jogi és Ügyrendi Bizottság

**Előterjesztő:**

dr. Vereckei Csaba Iván s.k.

vármegyei rendőrfőkapitány

**www.zala.hu**

**BESZÁMOLÓ**

**a vármegyei önkormányzat előtt a közbiztonság helyzetéről, a közbiztonság érdekében tett intézkedésekről és az azokkal kapcsolatos feladatokról**



**Zala vármegye közbiztonsági helyzetének értékelése**

A Zala Vármegyei Rendőr-főkapitányság (a továbbiakban: Zala VMRFK) a 2023. évre kitűzött feladatait a Rendőrségről szóló 1994. évi XXXIV. törvény, valamint a Rendőrség szerveiről és a Rendőrség szerveinek feladat és hatásköréről szóló 329/2007. (XII. 13.) Korm. rendelet alapján, a jóváhagyott feladattervnek megfelelően, jogszerűen, szakszerűen és eredményesen hajtotta végre. Az aprófalvas szerkezetű vármegyében területi jogállású szervünk 258 település, köztük 10 város közbiztonságáért felel.

1. **A vármegye közbiztonsági helyzetének értékelése**

1. **A bűnügyi helyzet** **bemutatása**

1.1. **A regisztrált bűncselekmények számának alakulása**

Zala vármegye területén a regisztrált bűncselekmények száma nőtt, a 2022. évben ismerté vált 3316 bűncselekményhez képest a 2023. évben 3478 bűncselekményt regisztráltunk.   
Az alárendeltségünkbe tartozó rendőrkapitányságok esetében, a Zalaegerszegi Rendőrkapitányságon (1285-ről 1459-re), valamint a Nagykanizsai Rendőrkapitányságon (977-ről 1154-re) nőtt, a Lenti Rendőrkapitányságon (222-ről 198-re) és a Keszthelyi Rendőrkapitányságon (832-ról 667-re) csökkent a regisztrált bűncselekmények száma.

1.2. **A közterületen elkövetett regisztrált bűncselekmények számának alakulása**

A közterületen elkövetett regisztrált bűncselekmények száma Zala vármegyében nőtt.   
A 2022. évben 1038 bűncselekményt, a 2023. évben 1097 bűncselekményt regisztráltunk. Ez a növekedés a Zalaegerszegi Rendőrkapitányság (395-ről 496-ra) és a Nagykanizsai Rendőrkapitányság (330-ról 344-re) esetében is megfigyelhető, míg a Lenti Rendőrkapitányság (74-ről 51-re) és a Keszthelyi Rendőrkapitányság esetében csökkenés mutatkozott (239-ről 206-ra).

1.3. **A regisztrált bűncselekmények 100 000 lakosra vetített aránya, változása**

A 2023. évben regisztrált bűncselekmények 100 000 lakosra vetített aránya Zala vármegyében a 2022. évi 1254,4-ről a 2023. évben 1328,5-re növekedett. Ez az arányszám nőtt a Zalaegerszegi Rendőrkapitányság (1339,8-ról 1511,3-ra) és a Nagykanizsai Rendőrkapitányság (1125,8-ról 1357,6-ra) esetében, míg csökkent a Lenti Rendőrkapitányság (1230,5-ről 1110,2-re) és a Keszthelyi Rendőrkapitányság (1307,9-ről 1068,5-re) tekintetében.

1.4. **A vármegye területén regisztrált kiemelten kezelt bűncselekmények számának alakulása**

A Zala vármegye területén regisztrált, kiemelten kezelt bűncselekmények száma a 2022. évi 1852-ről a 2023. évben 1777-re csökkent. A Nagykanizsai Rendőrkapitányságon (529-ról 578-ra) és a Zalaegerszegi Rendőrkapitányságon (762-ról 771-re) nőtt, míg a Keszthelyi Rendőrkapitányság (449-ról 335-re) és a Lenti Rendőrkapitányság (112-ről 93-ra) esetében csökkent a bűncselekmények száma.

Zala vármegye területén a 2022. évben 3, míg a 2023. évben 5 emberölést regisztráltunk. A testi sértések száma 123-ról 121-re, ezen belül a súlyos testi sértések előfordulása 63-ról   
47-re csökkent. Halált okozó testi sértés a 2022. évben 2 esetben fordult elő, míg a 2023. évben nem történt ilyen bűncselekmény. Kiskorú veszélyeztetése miatti eljárások száma 9-ről 7-re csökkent. Embercsempészéssel összefüggésben a 2022. és a 2023. évben is 10-10 bűncselekményt regisztráltunk. A garázdaságok száma 164-ről 147-re csökkent, míg az önbíráskodások száma változatlan (3-3) volt. A visszaélés kábítószerrel (terjesztői magatartások tekintetében) bűncselekmények száma 12-ről 13-ra emelkedett, a lopások száma 877-ről 818-ra csökkent. Személygépkocsi-lopás nem történt, a zárt gépjármű-feltörések száma a 2022. évi 14-ről a 2023. évben 9-re változott. A lakásbetörések száma 93-ról 73-ra, a rablások száma 8-ról 7-re csökkent. A kifosztások száma 7-ről 17-re emelkedett. Zsarolás bűncselekményt a 2022. évben 1 esetben regisztráltunk, a 2023. évben ez a szám 9-re növekedett. Csökkent a rongálások (a 2022. évben 159, a 2023. évben 136), és a jármű önkényes elvétele bűncselekmények (a 2022. évben 21, a 2023. évben 18) száma.

1.5. **A kiemelten kezelt bűncselekmények körén kívüli fontosabb bűncselekmények**

A 2023. évben érzékelhetően csökkent az online térben elkövetett bűncselekmények, elsősorban a csalások (a 2022. évben 710, a 2023. évben 474), azon belül is az információs rendszer felhasználásával elkövetett csalások száma.

Az ilyen bűncselekmények megelőzése és hatékony felderítése érdekében jött léte 2023 szeptemberben a Zala Vármegyei Rendőr-főkapitányság Bűnügyi Igazgatóság Bűnügyi Osztály Gazdaságvédelmi Alosztályán a kiberbűnözés elleni csoport, 4 fős létszámmal. A kiberbűnözés elleni csoporthoz – megalakulásakor – 30 db, információs rendszer felhasználásával elkövetett csalás bűntett miatt indult büntetőügy került, amelyből a 2023. év végén 24 ügy volt folyamatban.

A 24 folyamatban lévő büntetőügyben összesen eddig 13 fő gyanúsított személyt hallgattak ki információs rendszer felhasználásával elkövetett csalás, illetve pénzmosás bűncselekmények elkövetésének megalapozott gyanúja miatt.

A csoport tagjai a felderítő munka mellett, azzal párhuzamosan szakirányítási tevékenységet is végeztek.

**2. A bűnüldöző munka értékelése**

2.1. **A nyomozáseredményességi mutató alakulása**

Zala vármegye rendőri szerveinek nyomozáseredményességi mutatója a 2023. évben 79% volt, ami 3,4 százalékponttal magasabb a 2022. évi 75,6%-kal szemben.

A nyomozáseredményességi mutató a Lenti Rendőrkapitányságon 2 százalékponttal (83%-ról 85%-ra), a Nagykanizsai Rendőrkapitányságon 7,4 százalékponttal (71,6%-ról 79%-ra), a Keszthelyi Rendőrkapitányságon 2,8 százalékponttal (79,5%-ról 82,3%-ra), a Zalaegerszegi Rendőrkapitányságon 2 százalékponttal (73,3%-ról 75,3%-ra), míg a Zala VMRFK Bűnügyi Igazgatóságán 5,7 százalékponttal (92,1%-ról 97,8%-ra) nőtt.

2.2. **A közterületen elkövetett, regisztrált bűncselekmények nyomozáseredményességi mutatója**

A közterületen elkövetett regisztrált bűncselekmények nyomozáseredményességi mutatója Zala vármegyében nőtt (a 2022. évben 91,1%, a 2023. évben 93,6%).

Ez a mutató a Zalaegerszegi Rendőrkapitányságon 89,9%-ról 93,2%-ra, a Keszthelyi Rendőrkapitányságon 93,5%-ról 96%-ra, a Lenti Rendőrkapitányságon 95%-ról 96,1%-ra, a Nagykanizsai Rendőrkapitányságon 89,4%-ról 91,8%-ra javult.

2.3. **A területi szerv eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása**

A kiemelten kezelt bűncselekmények nyomozáseredményességi mutatója a területi szerv eljárásaiban a 2022. évi 70,6%-ról a 2023. évben 76,3%-ra nőtt.

Az egyes kiemelten kezelt bűncselekmények közül

1. az emberölés, valamint a befejezett szándékos emberölés bűncselekmények nyomozáseredményessége: 100%;
2. a testi sértés bűncselekmények nyomozáseredményessége: 96,8%;
3. kiskorú veszélyeztetése bűncselekmények nyomozáseredményessége: 100%;
4. a garázdaság bűncselekmények nyomozáseredményessége: 95,5%;
5. a kábítószerrel kapcsolatos bűncselekmények (az 1978. évi IV. törvény alapján a visszaélés kábítószerrel – terjesztői magatartások tekintetében, a 2012. évi C. törvény alapján kábítószer kereskedelem) nyomozáseredményessége: 100%;
6. a lopás bűncselekmények (a betöréses lopásokkal együttesen) nyomozáseredményessége: 65,5%;
7. a rablás bűncselekmények nyomozáseredményessége: 100%;
8. a rongálás bűncselekmények nyomozáseredményessége: 66,2%;
9. a jármű önkényes elvétele bűncselekmények nyomozáseredményessége: 100% volt.

**3. A tulajdon elleni szabálysértések**

A 2022. évi adatokhoz viszonyítva 5,3%-kal több, összesen 1659 elzárással is büntethető szabálysértési előkészítő eljárás indult, melyek 61.8%-a (1015) tulajdon elleni szabálysértés volt. A befejezett tulajdon elleni szabálysértés ügyek vármegyei eredményességi mutatója 74,9%, a 2022. évi eredményességi mutató 65,7% volt, amit a 2023. évi 9,2% százalékponttal múlt felül.

A tulajdon elleni szabálysértési ügyek felderítési mutatója a 2023. évben 66,9% volt, ami 6,7 százalékponttal volt több, mint a 2022. évi 60,2%.

**4. A közlekedésbiztonsági helyzet**

4.1**. A közlekedésbiztonsági helyzet, az abban bekövetkezett változások**

Az elsődleges adatok alapján a 2023. évben a halálos kimenetelű balesetek száma 52,2%-kal, a súlyos eseteké 2,9%-kal csökkent, míg a könnyű kimenetelű balesetek száma 2,5%-kal emelkedett. A 2023. évben Zala vármegyében 11 halálos kimenetelű baleset következett be, ilyen alacsony adatra az utóbbi 15 évben nem volt példa.

A leggyakoribb baleseti ok a 2023. évben is a sebesség helytelen megválasztása volt, ami   
a 2022. évhez képest 0,6%-kal növekedett. Második leggyakoribb baleseti ok az elsőbbségi szabályok megsértése volt, míg a harmadik helyen a haladás és menetirány-változtatás szabályainak be nem tartása állt. A legtöbb sérüléses közlekedési balesetet továbbra is a személygépkocsi-vezetők okozták, őket követik a kerékpárosok, míg harmadik helyen a tehergépkocsi-vezetők állnak. Az ittas okozók részaránya a 2022. évi 8,6%-ról a 2023. évben 9,7%-ra emelkedett, halálos kimenetelű ittas baleset nem történt a 2023. év során. A balesetek úthálózat szerinti bekövetkezését figyelembe véve a legbiztonságosabb útjaink az M7-es és az M70-es gyorsforgalmi utak, amelyeken csupán hat sérüléses baleset történt a 2023. év során, míg a legveszélyesebb útszakaszaink a 76-os (28 baleset), a 74-es (16 baleset) és a 75-ös (13 baleset) főutak voltak.

4.2. **A közlekedésbiztonsági helyzetet leginkább befolyásoló jogsértések visszaszorítása érdekében folytatott tevékenység**

A 2023. év során kiadott három közlekedésbiztonsági és egy biztonsági öves kampány feladattervben meghatározottak alapján fő feladat volt a vezető baleseti okok (sebességtúllépés, elsőbbségi szabályok, kanyarodás szabályainak megszegése), valamint az ittas vezetéssel és a mozgás közben elkövetett szabályszegésekkel szembeni fellépés. A nyári hónapokban a 76-os főút Zalaegerszeg–Keszthely közötti szakaszát, illetve a 760-as főutat minden pénteki és szombati napon motoros szolgálattal, illetve civil jellegű szolgálati gépkocsival ellenőriztük. A vezetési és pihenőidő, a közúti áruszállítás ellenőrzésére az erre kiképzett állomány bevonásával és technikai eszköz alkalmazásával havi egy alkalommal tartottunk ellenőrzéseket. Minden rendőrkapitányság területén hetente egy-egy alkalommal szerveztünk polgári ruhás előjelző alkalmazásával a passzív biztonsági eszközök használatára vonatkozó ellenőrzéseket. Az Országos Rendőr-főkapitányság (a továbbiakban: ORFK) ütemtervének megfelelően hajtottuk végre a ROADPOL ellenőrzéseket. A leállításos sebességmérések száma 80,8%-kal (2063-ról 3730-ra) emelkedett, az elsőbbségi szabályok betartásának ellenőrzésében az intézkedésszám a 2022. évi 1857-ről a 2023. évben 4105-re nőtt (+121,1%), míg a kanyarodás és irányváltoztatás miatt tett intézkedésszám vármegyei szinten szintén jelentős mértékben (46,1%-kal) emelkedett. A sebességtúllépések szankcionálása a vármegyében kiemelkedő mértékű, de ez el is várható, mivel a vármegyében magas a sebességtúllépés miatti személyi sérüléses balesetszám (a 2023. évben történt 435 db személyi sérüléssel járó közúti közlekedési baleset 40%-ában, 174 esetben a sebességtúllépés volt a kiváltó ok). A passzív biztonsági eszközök használatának ellenőrzése a 2023. évben kiemelt prioritást élvezett, az intézkedések száma közel duplájára emelkedett, amelyen belül a biztonsági öv miatti szankciók száma 106,6%-kal nőtt. Az alkoholteszteres ellenőrzéseink száma 32,6%-kal, 41 038-ról 54 428-ra emelkedett, ugyanakkor a pozitív eredményt mutató vizsgálatok száma 514-ről 420-ra (18,3%-kal) csökkent.

**5. Az illegális migráció helyzete**

A Zala VMRFK Rendészeti Igazgatóság Határrendészeti Szolgálat az illegális migráció visszaszorítása, az illegális migráció elleni szűrőellenőrző háló működtetése, valamint a vármegyében illegálisan tartózkodó személyek felfedése érdekében a mélységi, és határterületi ellenőrzések végrehajtására tervet készített, amelyben kellő részletességgel rögzítette az ellenőrzések célját és módszerét, csoportosította a feladatrendszereket, meghatározta a személyi állomány felkészítésének, eligazításának, együttműködésének és jelentéseinek rendjét. A Zala VMRFK esetében a migráció fő irányát a vármegye területét átszelő főbb közlekedési útvonalak határozzák meg, elsődlegesen az M7-es és M70-es autópálya. Az M70-es autópályán keresztül a Szlovéniába tartó szinte teljes forgalom, illetve Szlovénián keresztül Nyugat-Európába tartó teher-, és vendég-munkásforgalom jelentős része itt bonyolódik.

A mélységi elfogások, illetve a szlovén szervek által megküldött felajánlások alapján megállapítható, hogy a jogellenes cselekményeket elkövető személyek előszeretettel használják a tehergépjárművek által biztosított lehetőségeket, azaz előnyben részesítik a megbújásos módszereket. A vármegyei tervezésű ellenőrzések mellett a központilag kijelölt III. számú régióban (Zala, Vas, Veszprém vármegye) hajtottunk végre mélységi ellenőrzéseket. A magyar–szlovén visszafogadási egyezmény alapján 1077 fő esetében érkezett felajánlási kérelem, amelynek során 10 főt vettünk át a szlovén rendőri szervektől, mivel az illegális migránsok döntő többsége menekültkérelmet nyújtott be Szlovéniában.

**6. A határrendészeti tevékenység**

Horvátország 2023. január 1-jei teljes jogú schengeni csatlakozása a Zala VMRFK teljes illetékességi területén a szárazföldi határellenőrzés megszűnését okozta, egyben a schengeni belső feladatrendszer működtetését követelte meg. Egyedüli külső határos átkelőhelyként Sármellék Légi Határátkelőhely működik, amelynek üzemeltetését a Nagykanizsai Rendőrkapitányság alárendeltségében lévő Határrendészeti Osztály állománya biztosítja.   
A repülőtér éves személyforgaloma – a határellenőrzés szempontjából – három részből tevődött össze: a schengeni – alacsony számú – külső járatokból, (116 repülőgép 307 fő utas), a schengeni belső járatokból (1311 jármű és 5450 fő utas), valamint a belföldi járatokból (645 jármű és 2581 fő utas).

Összesen 148 fő harmadik országbeli állampolgárt állítottunk elő az ország területén történő tartózkodás szabályainak megsértése, vagy a személyazonosság hitelt érdemlő bizonyításának hiánya miatt. Az elfogott, feltartóztatott vagy előállított illegális migránsok közül 17 főt átkísértünk az ideiglenes biztonsági határzár kapuján. A magyar–román visszafogadási egyezmény alapján, idegenrendészeti eljárás keretében 125 fő kitoloncolását szerveztük meg és hajtottuk végre. A személyazonosság megállapítását követően 2 főt szabadon engedtünk. Az Országos Idegenrendészeti Főigazgatóság (a továbbiakban: OIF) Nyugat-dunántúli Regionális Igazgatóságának további eljárás lefolytatása érdekében 21 főt adtunk át. Beutazási és tartózkodási tilalom elrendelésére vonatkozó javaslattal az OIF felé 122 fő esetben éltünk.

**II. A Zala VMRFK által a közbiztonság érdekében tett intézkedések és az azzal kapcsolatos feladatok**

**1. A közterületi jelenlét**

A közterületen eltöltött órák száma a 2023. év decemberéig a határrendészeti, igazgatásrendészeti, idegenrendészeti, közrendvédelmi, közlekedésrendészeti (HIIKK) statisztikai rendszer adatai alapján 340 162 (a 2022. évben 348 564) óra volt, amely csökkenést mutat, de ennek ellenére az egy főre jutó közterületi óraszám javult, a 2022. évi 6,12 óráról 6,59 órára.

**2. A közrendvédelmi szolgálatteljesítés**

A rendőrök az ellenőrző, igazoltató tevékenységük során 1724 főt (a 2022. évben 1681 főt) fogtak el és 1946 főt (a 2022. évben 2250 főt) állítottak elő, továbbá 6465 esetben (a 2022. évben 5259) szabálysértési és 965 (a 2022. évben 895) esetben büntető feljelentést tettek.

Helyszíni bírsággal különböző szabálysértések elkövetése miatt 16 869 főt (a 2022. évben 12 973 főt) sújtottak.

A Készenléti Rendőrség megerősítő erői elsősorban a sportrendezvények biztosítására érkeztek, de több alkalommal a vármegye illetékességi területén megrendezett kulturális és egyéb események biztosítására, valamint a közterületi szolgálatok megerősítésére is igénybe vettük őket. A közterületi járőrszolgálatok megerősítésére, valamint más szolgálati feladatok végrehajtására heti vezényléssel 4-6-8 főt tudtak biztosítani.

**3. A rendezvénybiztosítások**

A 2023. évben 435 (a 2022. évben 517) rendezvényt biztosítottunk, amelyben 1703 fő 4452 munkaórában (a 2022. évben 2025 fő 7581 munkaórában) vett részt, ennek során 33 (a 2022. évben 91) intézkedés történt.

A gyülekezési törvény hatálya alá tartozó 25 gyűlés biztosítása során a vármegyében kirívó vagy nagy sajtóvisszhangot kiváltó esemény nem történt.

A 2023. évben kiemelt biztonsági kockázatú sportesemény 5 esetben, normál biztonsági kockázatú sportrendezvényt 47 esetben rendeztek illetékességi területünkön. A kiemelt biztonsági kockázatú sportesemények közül kiemelendő a 2023. május 17-én megrendezett ZTE-Körmend kosárlabda-mérkőzés, a 2023. augusztus 3-án biztosított ZTE FC-NK Osijek UEFA Konferencia Liga labdarúgó-mérkőzés, illetve a 2023. december 9-én megrendezett ZTE FC–Újpest FC labdarúgó-mérkőzés.

**4. A körzeti megbízotti tevékenység**

A Zala VMRFK-n rendszeresített 103 körzeti megbízotti státuszból jelenleg mind betöltött. Egy körzeti megbízottra átlagosan 2401 fő lakos jut. A körzeti megbízottak tevékenysége a vármegyében elsősorban a falvakban élők közbiztonságának növelésére és a vidéki területek közbiztonságának fenntartására irányult. A polgármesteri hivatalokkal, önkormányzatokkal, civil szervezetekkel a kapcsolattartás rendszeres és folyamatos volt.   
A körzeti megbízottak tevékenységével a települések vezetői és az állampolgárok elégedettek voltak.

**5. Az ügyeleti tevékenység**

A tevékenység-irányítási központ a 2023. év során is kimagaslóan teljesítette elsődleges faladatait, a tudomásunkra jutott bejelentések kezelése jog- és szakszerű volt. A tevékenység-irányítási központ működésével kapcsolatos állampolgári panasz nem keletkezett. A beérkezett bejelentésekből a 2023. évben az ügyeletesek 14 329 esetben irányítottak rendőrjárőrt a helyszínre.

**6. Az igazgatásrendészeti tevékenység**

Szabálysértési terület

A 2023. évben 5370 szabálysértési eljárás indult, ami 9,1%-kal volt több a 2022. évinél (4920). A szabálysértési eljárások során 4287 főt marasztaltunk el. A jogerősen kiszabott pénzbírság összege 182 110 000 Ft, az egy főre jutó bírság átlaga 48 459 Ft volt, ami a 2022. évi vármegyei bírságátlagot 26,2%-kal lépte túl. A 2023. évben 480 járművezetéstől eltiltás intézkedést alkalmaztunk, ami 143,7%-os növekedést jelentett a 2022. évi 179 intézkedéshez képest. A 2023. évben a sikeres közvetítői eljárások száma a 2022. évihez képest 60%-kal, 10-ről 16-ra emelkedett. A 2023. évben 167 kifogást nyújtottak be, kifogás nyomán a bíróság 12 esetben hozott megszüntető döntést. Eljárás alá vont személy által benyújtott meghallgatás tartása iránti kérelmek száma 420, a panaszok száma 9 volt. Az ügyészségre felterjesztett panaszok közül 3 esetben történt elutasítás.

Helyszíni bírság feldolgozás

A 2022. évhez képest 30%-kal növekedett a kiszabott helyszíni bírságok száma, a 2023. évben 16 869 fővel szemben 255 829 500 Ft bírságot szabtak ki. A nem fizető magyar állampolgárokkal (1444 fő) szemben végrehajtási eljárás lefolytatását kezdeményeztük. A végrehajtásra küldött ügyek száma 9%-kal nőtt. A 2023. év során 522 fő külföldi 12 017 000 Ft összegben nem tett eleget a fizetési kötelezettségének. Ezekben az esetekben a harmadik országbeli állampolgároknál beutazási és tartózkodási tilalom elrendelésére tettünk javaslatot (178 ügy).

Engedélyügyi terület

A vármegyében a 2023. év végén 2903 személynél 8929 lőfegyvert tartottunk nyilván, 182 fő 204 flóbert fegyvert birtokolt, továbbá 2455 főnek volt 2673 gáz- és riasztófegyverre viselési engedélye. Jogi személyek esetében 18 szervezetnél 502 lőfegyver szerepelt. Természetes személyek részére a 2023. évben önvédelmi célra 5, vadászat céljából 512, sport célra 58, munkavégzés céljára 25 lőfegyvertartási engedélyt adtunk ki. Gáz- és riasztófegyverre szóló viselési engedélyt 67, míg a jogi személyek részre 39 engedélyt adtunk ki. A vármegyében 13 üzlet rendelkezik fegyverforgalmazói engedéllyel. Illetékességi területünkön 17 polgári célú lőtér található, ezek közül a 2023. évben 14 lőteret ellenőriztünk, továbbá működik 53 vadásztársaság, amelyeknél 17 esetben történt vadászat előtti ellenőrzés. Hiányosságot egyik esetben sem tapasztaltunk.

A helyi szervek személy- és vagyonvédelmi, valamint a magánnyomozói tevékenység tekintetében a 2023. év végén 51 személy- és vagyonvédelmi vállalkozást, 11 magánnyomozó vállalkozást és 23 tervező-szerelő vállalkozást tartottak nyilván. Érvényes személy- és vagyonőri igazolványa 1885, magánnyomozói 17, vagyonvédelmi tervező-szerelői pedig 60 főnek volt. A 2023. évben 453 érvényes szolgálati igazolvánnyal és szolgálati jelvénnyel rendelkező rendészeti feladatot ellátó személyt tartottunk nyilván.

Jelenleg Zala vármegyében 2 jármű tekintetében van megkülönböztető jelzés használatára jogosító engedély, akik sürgősségi betegellátás (koraszülöttmentés) szolgáltatást végeznek. A központi ügyeleti feladatok ellátása kapcsán 2023. november 1-jén történt jogszabályváltozás okán 5 jármű tekintetében kellett intézkedni az engedély visszavonására. A rendőrkapitánysági hatáskörbe tartozó figyelmeztető jelzéses eljárások során összesen 5 ügyben intézkedtek a hatóságok. Pirotechnikai szakterületen a 2023. évben engedélyhez kötött, pirotechnikai termékek felhasználása iránti kérelem a Zala VMRFK-ra 3 érkezett, ezek az augusztus 20-ai és az év végi ünnepekhez kapcsolódtak. Bejelentéses pirotechnikai termékekkel kapcsolatos tevékenység (felhasználás) engedélyezésében 38 esetben jártak el a hatóságok.

Atomenergiai tevékenység végzése kapcsán négy foglalkoztató szervezetet tartunk nyilván. A közbiztonsági engedéllyel rendelkező természetes személyek száma a 2023. év végén 38 fő volt. A 2023. évben új kérelem nem érkezett a Zala VMRFK-hoz. A 2023. évben 39 darab ellenőrzést hajtottunk végre a rendelkezésre álló nyilvántartásokban, egy esetben visszavontuk az engedélyt, mivel az engedélyes elhalálozott.

Kábítószer-rendészet

A 2023. év során Zala vármegyében 435 kábítószer rendészeti ellenőrzés történt. Összesen 7 alkalommal tartottunk rendészeti ellenőrzést a Phoenix Pharma Gyógyszernagykereskedelmi Zrt. zalaegerszegi telephelyén. Az állatgyógyászatban tevékenykedők ellenőrzése során három alkalommal állatgyógyászati termékforgalmazóknál, 62 alkalommal állatorvosi rendelőben és magán állatorvosnál,   
49 alkalommal bentlakásos szociális intézményekben, egy alkalommal gyermekotthonban, öt alkalommal pedig speciális gondozást nyújtó intézményben vizsgáltuk a vonatkozó jogszabályok megfelelő alkalmazását. A 2023. év során 59 alkalommal tartottunk kábítószer-rendészeti helyszíni és 59 alkalommal prekurzor ellenőrzést közforgalmú gyógyszertárakban. A háziorvosi, illetve a házi gyermekorvosi rendelők, orvosi ügyeletek tevékenységét 123 alkalommal ellenőriztük. Az illetékességi területünkön található 6 fekvőbeteg ellátást nyújtó intézet 5 intézeti gyógyszertáraiban 7 alkalommal kábítószer-rendészeti, 7 alkalommal prekurzor, valamint az osztályokon   
49 alkalommal kábítószer-rendészeti ellenőrzést tartottunk. Ezen túlmenően 5 mentőállomás és 5 kábítószer gyanúját keltő anyag ideiglenes tárolóhely ellenőrzését végeztük el. Az ellenőrzések során hiányosságot, szabályszegést nem tártunk fel.

**7. Bűn- és baleset-megelőzés**

7.1. **A bűnmegelőzési tevékenység**

A 2023. évben Zala vármegyében több prevenciós programot hajtottuk végre (így például: iskolai programok, valamint iskolai bűnmegelőzési tanácsadók munkájának koordinálása, képzése; „Találd meg a helyes utat!” általános iskolás gyerekek részére; kortárssegítő táborok megszervezése, lebonyolítása; nyári táborokban programok megtartása; „Sütni jobb!” – bűnmegelőzési program; „Mentsétek meg Gordont!” – innovatív bűnmegelőzési játék általános iskolai osztályokban; ifjúságvédelmi őrjáratok végrehajtása és koordinálása; bűnmegelőzési irodák működtetése az idegenforgalmi szezonban; 65 év felettiek személyes tájékoztatása; vagyonvédelmi bemutatók és előadások szervezése, megtartása; „Házhoz megyünk – Fókuszban a biztonság!” program; „Police Café” program; „BikeSafe” program; állatvédelemmel kapcsolatos programok; pályázatok írása, végrehajtása).

A szakirányítási tevékenység eredményeként megállapítható, hogy a rendőrkapitányságok a családon belüli erőszakkal kapcsolatos segélyhívásokra történő reagálások során a hozzátartozók közötti erőszak kezelésével összefüggő rendőrségi feladatokat végrehajtották.

A Zala VMRFK Bűnügyi Igazgatóság Bűnügyi Osztály Bűnmegelőzési Alosztálya (a továbbiakban: Bűnmegelőzési Alosztály) – a Magyar Ökumenikus Segélyszervezet bevonásával – négy alkalommal hajtott végre oktatást az érintett állomány körében, összesen 78 fő részvételével. Havonta összesítettük és elemeztük a kiskorú eltűnések vármegyei statisztikáját, illetve kiemelt figyelmet fordítottunk a családból eltűnt kiskorúak körözésére.

Koordináltuk az ifjúságvédelmi őrjáratok végrehajtását, a Robotzsaru rendszeren keresztül elemeztük az elkészített jelentésben foglaltakat, azok rögzítését. A tapasztalatokról és a fellelt hiányosságokról jelentés készült. Napi rendszerességgel ellenőriztük az iskolaőrök, valamint a helyi koordinátorok által a SharePoint rendszerben történt rögzítéseket. A hibákat haladéktalanul javíttattuk.

7.1.1. **Család- és gyermekvédelemi tevékenység valamint a hozzátartozók közötti erőszak helyzete**

Rendszeres a kapcsolatunk a gyermekvédelmi jelzőrendszer tagjaival. Több alkalommal ültünk le koordinációra a gyámhivatal munkatársaival, elsősorban a kiskorúak szökésének megelőzése, valamint a kriminalizációjuk elkerülése érdekében. Gyermekvédelmi tárgyaláson, esetmegbeszélésen, esetkonferencián 143, valamint a gyermekjóléti szolgálatok által szervezett szakmaközi megbeszélésen 32 alkalommal vettünk részt.

A Bűnmegelőzési Jelentő Alportálra 441 adatlapot töltöttünk fel a gyermekvédelmi jelzőrendszeri kötelezettség teljesítéséről. Ideiglenes megelőző távoltartásról 58 esetben történt adatrögzítés.

Negyedik éve közösségi futással hívtuk fel a figyelmet a nők elleni erőszak megelőzésének fontosságára. „Fény a sötétben” elnevezésű programunkon körülbelül 100 fő vett részt.

7.1.2. **Gyermek- és ifjúságvédelmi tevékenység**

Általános iskolában 362 alkalommal 9209 főnek, 110 középiskolai osztályban 3253 főnek tartottunk foglalkozást, 43 alkalommal egyéb iskolai rendezvényen vettünk részt. Az iskolai bűnmegelőzési tanácsadók 149 előadást tartottak 3969 fő részére különböző prevenciós témákban. A „Mentsétek meg Gordont!” kezdeményezés – amely az internetes zaklatás, és az iskolai erőszak megelőzése érdekében kifejlesztett élménypedagógiai foglalkozás – 57 alkalommal valósult meg 1298 iskolás részvételével. A 2023. évben három tábort szerveztünk Kisrákoson, Sármelléken és Zalaszentlászlón (kortássegítő-képző táborokban 48 fő, bűnmegelőzési táborban 14 fő vett részt). Egyéb nyári táborokban 30 alkalommal tartottunk bűnmegelőzési programot 785 fő részére. Lebonyolítottuk a „Sütni jobb!” programot, amelyben 7 lakásotthon közel 60 lakója vett részt. A program zárórendezvényén 50 gyermek és 30 meghívott játékos vetélkedőn ügyességi feladatokat hajtottak végre, megismerték a Rendőrség munkáját, fegyverzetét és közös sütésen vettek részt. Az Adventi időszakban a gyermekek jótékonysági sütésen vettek részt a bűnmegelőzési szakterület kollégáival közösen.

Zalaegerszegi középfokú oktatási intézmények 9. évfolyamos osztályai bevonásával második alkalommal hajtottunk végre bűnmegelőzési programot Zalaegerszeg belvárosában „Játék a biztonságért” címmel, amelyen 10 osztály diákjai vettek részt. „Bajnok Tinik” elnevezésű általános iskolások részére szervezett programon közreműködőként vettünk részt. Havi rendszerességgel ifjúságvédelmi őrjáratokat hajtottunk végre, amelynek célja az iskolakerülés visszaszorítása, az áldozattá-, elkövetővé válás megelőzése volt.

7.1.3. **Az áldozatvédelem területén végzett rendőri tevékenység**

Havonta figyelemmel kísértük a vármegyében az áldozatsegítési munkát. A 2023. évben Zala vármegyében 142 áldozat adatait továbbították opt-out rendszeren keresztül az áldozatsegítő központokba. A zalai vármegyei rendőri szervek 411 áldozatsegítő igazolást állítottak ki.

Zala vármegyében a Zalaegerszegi Rendőrkapitányságon működik az Igazságügyi Minisztérium által akkreditált speciális meghallgató szoba. Ennek igénybevétele a 2023. évben 36 alkalommal vált szükségessé, ami emelkedést mutat a 2022. évi 26 igénybe vételhez képest. Mind a négy rendőrkapitányságon külön áldozatvédelmi referens van kijelölve az áldozatvédelmi feladatok ellátására. A Zalaegerszegi Rendőrkapitányságon 2023. január 1. és november 20. közötti időszakban hetente 1 alkalommal a Szombathelyi Áldozatsegítő Központ munkatársa kihelyezett ügyfélfogadást tartott, így lehetőséget teremtve arra, hogy az áldozatok azonnali, komplex áldozatsegítő szolgáltatásban részesülhessenek. A 32 ügyfélfogadási napon Zalaegerszegen összesen 49 áldozattal és 2 egyéb ügyféllel (nem bűncselekmény áldozata) került kapcsolatba a Szombathelyi Áldozatsegítő Központ. Volt, hogy hozzátartozók közötti erőszak gyanúja miatt küldtek ki jelzést, továbbá a Családsegítő Szolgálat felé tájékoztatást. Emellett jogi, pszichológusi, érzelmi segítségnyújtást adtak, valamint az áldozatsegítő szolgáltatások igénybevételéhez nyújtottak segítséget.

7.1.4. **Az emberkereskedelem elleni küzdelem**

A 2023. év során 4 alkalommal történt szakirányítás keretében témaellenőrzés a releváns ügyek tekintetében (összesen 16 eset). Kríziskezelő telefonszolgálattal való kapcsolatfelvételre, védett házba irányításra nem volt szükség. Az emberkereskedelemmel kapcsolatos prevenciós programok elsősorban a gyermekvédelmi intézmények lakóira, illetve a halmozottan hátrányos helyzetű fiatalokra fókuszáltak, hiszen ők azok, akik anyagi, és nem utolsósorban társadalmi helyzetüknél fogva fokozottan veszélyeztettek. Hátrányos helyzetű gyermekeknek tartott Erzsébet-táborokban is kiemelt téma volt, főként gyermekotthoni hátterű táborozók esetében az emberkereskedelem és a prostitúció. Összesen 15 alkalommal tartottunk bűnmegelőzési programot 310 fő részére.

7.1.5. **A megelőző vagyonvédelemben végzett tevékenység**

A nyári prevenciós tevékenység során a vármegyében a bűnmegelőzési szakemberek a fesztiválokon, gyermektáborokban, az idegenforgalmilag frekventált területeken és a bűnmegelőzési irodákban összesen 15 308 főt tájékoztattak a vagyon elleni bűncselekményekről és azok megelőzésének lehetőségeiről. Ehhez kapcsolódóan 27 alkalommal a médián keresztül adtak ki figyelemfelhívást, tájékoztatót. A vármegye területén megrendezett rendezvények, fesztiválok alkalmával információs pontok működtek. Összesen 27 rendezvényen 4133 főt tájékoztattak a megelőzés lehetőségeiről.

Az idegenforgalmi szezonban 2023. július 3. és augusztus 21. között bűnmegelőzési irodát működtettek Keszthelyen a Városi Strandon, valamint Zalakaroson a fürdő területén. Lentiben az idegenforgalmilag frekventált fürdő területén időszakos jelleggel végeztek prevenciós tevékenységet. Összesen 9929 fő figyelmét hívták fel a vagyonvédelemre.

Az adventi időszakban a polgárörök, valamint a közösségi szolgálatot ellátó diákok bevonásával a bevásárlóközpontok és azok környékén prevenciós jelenlétet biztosítottunk és tájékoztattuk az ott megjelenteket az aktuális bűncselekményekről, valamint azok megelőzési lehetőségeiről. A 65 év feletti korosztály elérése érdekében felhívtuk a nyugdíjas szervezetek figyelmét a vagyonvédelem és a megelőzés fontosságára. A korosztály részére 19 alkalommal 473 főnek tartottunk tájékoztatót. Negyedik alkalommal rendeztük meg a „Hetvenkedő Hatvanasok” elnevezésű országos vetélkedőt, amelyen 20 csapat 80 fővel mérte össze tudását a vagyon elleni, többek között az online térben elkövetett bűncselekményekről és azok megelőzési lehetőségeiről. Sajtóközleményeket, felhívásokat adtunk ki 66 alkalommal a vagyon elleni bűncselekmények megelőzése érdekében, valamint az aktuális bűnelkövetési módszerekkel kapcsolatban tájékoztattuk a lakosságot.

7.1.6. **A kábítószer prevenció helyzete**

A 2023. évben 112 iskolai drogprevenciós foglalkozást tartottunk, amelyen 3153 fő vett részt. Az iskolai bűnmegelőzési tanácsadók 40 osztály 934 tanulójának tartottak drogprevenciós foglalkozást. A nyári táborokban is nagy hangsúlyt fektettünk a drogprevencióra.

A Kábítószerprevenció Akció alkalmával 2023. május 22. és június 15. között a bűnmegelőzési egységek munkatársai összesen 62 alkalommal 2640 főt tájékoztattak a kábítószerekkel kapcsolatban. A médiában 3 alkalommal jelentünk meg a témával kapcsolatosan, valamint ELBÍR hírlevelet is közzétettünk.

7.1.7. **Kiberbiztonság**

A Kiberpajzs feladattervvel összefüggésben 2023. április elején az online bűncselekmények megelőzésére két különböző elektronikus plakátot készítettünk, amelyeket az ORFK Bűnügyi Főigazgatóság Bűnügyi Főosztály Bűnmegelőzési Osztálya is jóváhagyott és ezeket az érintett szervezeteknek, egyházaknak, iskoláknak, kamaráknak, önkormányzatoknak megküldtük. Ezen kívül bevontuk az iskolai szociális munkásokat, a védőnői szolgálatot, akiknek szintén online tájékoztatókat küldtünk és kértünk fel a terjesztésre. A Zala VMRFK 2011 óta futó sikeres országos programja a „Hetvenkedő Hatvanasok” elnevezésű nyugdíjasoknak szóló országos vetélkedősorozat ez alkalommal az online térben előforduló bűncselekmények megelőzési lehetőségeire helyezte a hangsúlyt. A vármegyei és rendőrkapitánysági bűnmegelőzési egységek tevékenysége során a 2023. évben 299 iskolai foglalkozáson 7908 főt értek el internetbiztonság és kiberpajzs témakörében. Emellett internetbiztonsági kiállítást szerveztünk 3 zalaegerszegi középiskolában. A kiállítási anyagot a kiállítás két hetes ideje alatt összesen mintegy 1500 fő tekintette meg. A „Házhoz megyünk! – Biztonságban Magyarországon!” program keretében 37 alkalommal az online veszélyekkel kapcsolatos témakör fókuszba helyezése volt, összesen 3493 fő részvételével. Összesen 479 alkalommal 28 788 főt értünk el személyesen a Kiberpajzs programmal a 2023. évben.

Különböző szerveknek, szervezeteknek, önkormányzatoknak, hivataloknak, cégeknek, egyházaknak és egyéb szerveződéseknek összesen 298 megkeresést küldtünk. A Zala VMRFK sajtószolgálata segítette figyelemfelhívó plakátunk propagálását.

ELBIR hírleveleinkben a 2023. évben 25 alkalommal hívtuk fel a figyelmet az online tér veszélyeire. Ebből 16 hírlevél anyagát a Kiberpajzs honlapról vettük át. Hírleveleinket több mint 900 e-mail címre küldtük meg minden alkalommal.

7.1.8. **Állatvédelemi tevékenység**

A Rendőrség bűnmegelőzési feladatainak a 2023. évben is kiemelt célkitűzése volt az állatvédelem. A témában a 2023. év során 64 alkalommal 3012 főt tájékoztattunk (iskolai előadások: 49 alkalom 1552 fő; lakossági tájékoztatás, rendezvény: 15 alkalom 1460 fő). Az iskolai bűnmegelőzési tanácsadók a Zalaegerszegi SZC Széchenyi Istvánt Technikum, a Zalaegerszegi SZC Deák Ferenc Technikum, és a Zalaegerszegi SZC Báthory István Technikum tanulói, tanárai, dolgozói részére kiállítást szerveztek és bonyolítottak le. A kollégák felvették a kapcsolatot a Nagykanizsai Élettér Állat- és Természetvédő Egyesülettel (Menhely). Nagykanizsán a kortárssegítők közreműködésével egy közös kutyasétáltatást tartottak. „Állati küldetés” elnevezéssel második alkalommal szerveztek interaktív játékot a Bűnmegelőzési Alosztály munkatásai a zalaegerszegi gyermekek részére. A rendhagyó akcióval hívták fel a figyelmet a szakemberek a felelős állattartás fontosságára.

7.2. **Az iskolaőri tevékenység**

Illetékességi területünkön 30 feladatellátással érintett oktatási intézmény van, 30 iskolaőri státusszal rendelkezünk. A vármegyében a 2023/2024-es tanévben 12 új oktatási intézménnyel kötöttünk együttműködési megállapodást.

A 2023. évben iskolaőr által foganatosított intézkedés két esetben történ (egy esetben visszatartás, egy esetben pedig testi kényszer és visszatartás). A 2023. április 6. és 11. közötti időszakban szakmai képzést szerveztünk az intézkedéstaktikai ismeretek frissítése, bővítése céljából. Az iskolaőrök továbbképzése 2023. július 3-án és 4-én valósult meg (identitás képzés). 2023. július 5-én évértékelő értekezleten értékeltük az iskolaőrök 2022/2023-as tanévben végzett munkáját. A nyári szünetben 1 fő Keszthelyen, 3 fő Zalakaroson a Bűnmegelőzési Irodában egy-egy hét időtartamban látott el bűnmegelőzési tevékenységet a megelőzési kollégák irányítása, útmutatása mellett. A 2023. évben az „Év iskolaőre” elismerést a Zala VMRFK állományába tartozó Papp Gábor iskolaőr kapta.

7.3. **Bűnmegelőzési témájú sikeres pályázatok, együttműködések**

A Nemzeti Bűnmegelőzési Tanács 2023. évi pályázatán a Bűnmegelőzési Alosztály 9 700 000 Ft támogatást nyert. Az elnyert összegből folytattuk a „Sütni jobb!” programot, emellett három tábort szerveztünk Kisrákoson, Sármelléken és Zalaszentlászlón , valamint harmadik elemként ebből a forrásból tudtuk megvalósítani a „Hetvenkedő Hatvanasok” vetélkedő 2023. évi országos döntőjét is.

Tevékenységünk során együttműködtünk a Zala Vármegyei Kormányhivatal Szociális és Gyámhivatalával, a Szociális és Gyermekvédelmi Főigazgatóság Zala Vármegyei Kirendeltségével, a Nyugat-Dunántúli Regionális Krízis Ambulanciával, a lakásotthonokkal, gyermekotthonokkal, a családsegítő- és gyermekjóléti központokkal, a települési önkormányzatok szociális osztályainak munkatársaival, a Családok Átmeneti Otthonával, a Hajléktalan Szállóval, a vármegyei és járási hivatalok áldozatsegítő szolgálataival, a Fehér Gyűrű Közhasznú Egyesülettel, a Magyar Vöröskereszt Zala Vármegyei Szervezetével, a vármegyében működő tankerületi központokkal, a vármegyében működő szakképzési centrumokkal, az önkormányzatokkal, a kábítószerügyi egyeztető fórumokkal, a polgárőr szervezetekkel, és a Nagykanizsai Civil Kerekasztal Egyesülettel.

7.4. **Bűnmegelőzési tartalmak közösségi médiában történő megjelenése**

A 2023. évben 146 prevenciós témájú sajtómegjelenésünk volt (nyomtatott sajtó 33; online felület 36; rádió 29; sajtótájékoztató 1; televízió 47). Havonta készítettünk különböző témakörben ELBIR hírleveleket (összesen 36 hírlevél), amit elektronikus levelező rendszeren 900 címre küldtünk meg. A hírlevelek témája volt többek között a csalás, az interneten keresztül elkövetett jogsértések, visszaélések, az idős korosztály sérelmére elkövetett bűncselekmények és megelőzésének lehetőségei, az internetbiztonság, a 112-es segélyhívószám, a prostitúció, az emberkereskedelem, a drogprevenció, az Elf Bar elleni fellépés, valamint az állatvédelem.

7.5. **A baleset-megelőzési tevékenység**

Az ORFK-Országos Balesetmegelőzési Bizottság által meghirdetett „Csatlakozz” kampány keretében a közlekedésbiztonsági ellenőrzések mellett baleset-megelőzési rendezvényeken propagáltuk a passzív biztonsági eszközök használatát. Szeptember hónap végén a „Biztonság Hete” programsorozat keretében a zalaegerszegi Sport- és Élményparkban tartottunk a társzervekkel együtt az óvodások, valamint az általános és középiskolai tanulók számára balesetmegelőzési rendezvényt. Az országosan meghirdetett „Light Friday” kampány keretében több száz fő részére adtunk át ingyen láthatóságra szolgáló tárgyakat és eszközöket a vármegye négy városában. A „Látni és látszani” programot a Magyar Autóklub munkatársaival együtt hajtottuk végre. A gyermekek biztonsága, a biztonságos közlekedésre történő interaktív nevelés érdekében megkezdtük a„Közlekedjünk együtt, vigyázzunk egymásra!” (KEVE) elnevezésű baleset-megelőzési oktató program végrehajtását. A 2023. évben több balesetveszélyes útszakaszon, illetve csomópontban kezdeményeztünk forgalomtechnikai beavatkozást, amelyek sikeresen meg is valósultak. Így például a 76-os főút 42-es kilométer-szelvényében, a Nagykapornak előtti kanyarban kezdeményeztük az útburkolat kopórétegének cseréjét, illetve a 7328-as út Türje-Szalapai útkereszteződésének körforgalmú csomóponttá történő átépítését. Ugyancsak javaslatot tettünk a 7-es főút galamboki csomópontjának körforgalommá történő átépítésére, amely folyamatban van. Egy 2022. évi halálos kimenetelű baleset kapcsán javasoltuk Keszthelyen, a kutyás strandhoz vezető úton található vasúti átjáró átépítését, biztonságosabbá tételét. A 2023 évben a vasúti átjáróhoz vezető úton kihelyezett közlekedési jelzőtáblák megújultak, az átjáróban korszerű fény- és félsorompós biztosítóberendezést helyeztetett ki az üzemeltető.

7.6. **„Az iskola rendőre” program, valamint annak keretében végrehajtott „SuliMoped” program**

Az iskolarendőrök a 2022/2023-as tanév megkezdése előtt felvették a kapcsolatot a programhoz csatlakozott valamennyi oktatási intézménnyel, azok vezetőivel, a tankerületek vezetőivel és tájékoztatták őket „Az iskola rendőre” program folytatásáról. Illetékességi területünkön 80 településen, 112 iskolában, 95 fő iskolarendőr látott el feladatokat. A tanév során a helyi rendőri szervek az iskolarendőr közreműködésével valamennyi frekventált helyen lévő oktatási intézmény közvetlen környezetének közlekedésbiztonsági helyzetét áttekintették és értékelték. Az általános- és középiskolák tekintetében 2023 augusztusában felmértük az iskolarendőröket, valamint a programhoz csatlakozó iskolákat.

A „SuliMoped” programot a 2022/2023-as tanévben is meghirdettük. A program teljesítésére alkalmasnak bizonyult diákoknak és szüleiknek az elméleti és gyakorlati képzésről tájékoztató jellegű értekezletet tartottunk a képző intézménnyel közösen. A válogatót követően 40 fő tanuló és 10 fő tartalék diák a megadott szempontok szerint teljesítette a modulokat. A sikeresen vizsgát tett 40 fő 2023. június 10-én a „Közlekedik a család” verseny vármegyei döntőjét megelőzően vette át a teljesítést igazoló oklevelet, illetve a későbbiekben az „AM” kategóriás vezetői engedélyét.

**8. Együttműködés**

8.1. **A helyi és vármegyei önkormányzatokkal folytatott együttműködés**

A Zala VMRFK és az alárendeltségébe tartozó rendőrkapitányságok – ahogy a korábbi években – a 2023. évben is jó kapcsolatot ápoltak a települési önkormányzatokkal. A Zala VMRFK és a rendőrkapitányságok beszámolóit minden esetben egyöntetűen elfogadták a képviselő-testületek, a járási közbiztonsági egyeztető fórumok minden járásban eredményesen zárultak. A vármegyei önkormányzat felkérésére részt vettünk a falugondnokok éves továbbképzésén, amit vezetéstechnikai tréninggel is egybekötöttünk.

8.2. **A területi és a helyi védelmi bizottságokkal folytatott együttműködés**

A területi és a helyi védelmi bizottságokkal a katasztrófahelyzetben és veszélyhelyzetben folyamatos, valamint a különleges jogrendi időszakban végrehajtandó feladatokban naprakész az együttműködés. A védelmi bizottsági üléseken rendszeresen részt vettünk.

8.3. **A területileg illetékes bírósággal és ügyészséggel folytatott együttműködés**

A nyomozások felügyeletét ellátó vármegyei főügyészséggel és járási ügyészségekkel, azok vezetőivel munkakapcsolatunk kifogástalannak jellemezhető. A Zalaegerszegi Járási Ügyészség közlekedési ügyészeivel az elmúlt években kialakított korrekt, zökkenőmentes kapcsolat a 2023. év során is fennállt. A Zalaegerszegi Törvényszékkel és járási bíróságokkal jó és korrekt munkakapcsolatot ápoltunk.

8.4. **Az oktatási intézményekkel, egyházakkal, civil szervezetekkel folytatott együttműködés.**

A gyermek- és ifjúságvédelemmel kapcsolatos feladatok végrehajtásából adódóan együttműködtünk az illetékességi területünkön működő oktatási intézményekkel, gyermekjóléti és családsegítő szolgálatokkal, a gyámhivatalokkal, egyéb civil szervezetekkel. Jó kapcsolatot ápoltunk az egyházak képviselőivel.

8.5. **A polgárőr egyesületekkel történő együttműködés**

A 2023. évben 110 polgárőr egyesülettel megkötött együttműködési megállapodás volt érvényben. Az együttműködés hatékony és eredményes volt az év során. A közös szolgálati órák száma a 2023. évben 763 esetben 3124 óra volt. A polgárőr egyesületek közül ki kell emelni a Zalaegerszegi Polgárőr Egyesületek Szövetségét, illetve a „Rendért” Polgárőr Egyesületet, amelyek mind „Az iskola rendőre” program végrehajtásában, mind a baleset-megelőzési rendezvények, a közlekedésrendészeti ellenőrzések, akciók, különböző rendezvények biztosítása során aktívan segítették munkánkat.

8.6.**Az egyes rendészeti feladatokat ellátó szervekkel, személyekkel történő együttműködés**

Alapfeladataink ellátása során folyamatos munkakapcsolatban állunk a Zala Vármegyei Büntetés-végrehajtási Intézettel, az Alkotmányvédelmi Hivatal vármegyei kirendeltségével, a Terrorelhárítási Központ Felderítési Igazgatóság V. Felderítő Főosztály Pécsi Irodájával, valamint a szomszédos területi szervek felderítő egységeivel.

A gazdaságvédelmi tevékenységben érdekelt állami szervezetekkel, így a Nemzeti Adó- és Vámhivatal Nyugat-dunántúli Regionális Adó- és Vámigazgatási szerveivel, a Nemzeti Adó- és Vámhivatal Zala Vármegyei Bűnügyi Igazgatóságával, a Zala Vármegyei Kormányhivatal munkavédelmi és fogyasztóvédelmi szakigazgatási szerveivel, Zala vármegye ügyészi szerveivel, valamint a nagyobb pénzintézetek vármegyei fiókjainak vezetőivel és bankbiztonsági vezetőivel folyamatos a kapcsolattartásunk és együttműködésünk.

**III. Összegzés, kitűzött feladatok a következő időszakra**

A jövőbeni tervek, a **következő időszakra vonatkozó főbb célkitűzések**

1. A vezető baleseti okokkal, valamint az ittas vezetéssel és a passzív biztonsági eszközök használatával kapcsolatos rendőri intézkedések eredményességének fokozása.
2. A személyi sérüléses balesetek számának további csökkentése.
3. Rendszeres és közvetlen kapcsolattartás fenntartása mellett, az önkormányzatok támogatásával és a polgárőrség hatékony közreműködésével fenntartani és fokozni a lakosság szubjektív biztonságérzetét, a közrend, a közbiztonság fenntartása terén elért eredményeink megtartása, lehetőség szerinti javítása.
4. Felkészülés az önkormányzati és Európa Parlamenti választások, valamint a magyar Európai Uniós elnökség rendőri biztosítására.
5. A hatáskörünkbe tartozó kiemelt bűncselekmények eredményes felderítése, a nyomozások időszerűségének javítása.
6. A társadalmat foglalkoztató, szélesebb sértetti kört érintő ügyekben eredményes megelőző és felderítő tevékenység kifejtése.
7. Fokozott hangsúly fektetése a korrupciós bűncselekmények felderítésére.
8. A kármegtérüléssel kapcsolatos tevékenység hatékonyságának további javítása, a vagyon-visszaszerzési eljárások előtérbe helyezése.
9. Az on-line megvalósuló, kibertérben elkövetett bűncselekmények elleni eredményes és hatékony fellépés.

**Határozati javaslat**

A Zala Vármegyei Közgyűlés elfogadja a Zala Vármegyei Rendőr-főkapitányságZala vármegye közbiztonságának helyzetéről, a közbiztonság érdekében tett intézkedésekről, feladatokról szóló beszámolóját.

Határidő: azonnal

Felelős: Dr. Pál Attila, a közgyűlés elnöke